KIRJALLINEN KYSYMYS E-3782/00 esittäjä(t): Erik Meijer (GUE/NGL) komissiolle. EU:n kilpailusääntöihin perustuva niin sanotun vihreän sähkön hinnankorotus.



Virallinen lehti nro 235 E , 21/08/2001 s. 0019 - 0020



KIRJALLINEN KYSYMYS E-3782/00 esittäjä(t): Erik Meijer (GUE/NGL) komissiolle (4. joulukuuta 2000) Aihe: EU:n kilpailusääntöihin perustuva niin sanotun vihreän sähkön hinnankorotus 1. Onko komissio tietoinen alankomaalaisessa päivälehdessä De Volkskrant 18. marraskuuta 2000 ilmestyneestä artikkelista, jonka mukaan komission politiikasta on esitetty hyvin paljon toisistaan poikkeavia tulkintoja; alankomaalaiset energiantuottajat väittävät, että uusiutuvista energianlähteistä peräisin olevan sähkön (vihreä sähkö) kuluttajahintaa on komission ehdotuksesta nostettava, kun taas Greenpeace pitää tätä väitettä asiattomana? 2. Onko totta, että komissio aikoo tehdä joulukuussa päätöksen, että Alankomaissa on vuonna 2001 nostettava ympäristöveroista vapautetun vihreän sähkön hintaa, koska likaisesta sähköstä kannettava ympäristövero nousee silloin 8,5 sentistä 12,5 senttiin kilowattituntia kohti, mikä tarkoittaa sitä, että vihreä sähkö saa edullisemman kilpailuaseman ja syrjäyttää markkinoilta muunlaisen sähkön? 3. Voiko komissio vahvistaa, että tuulienergialla tuotetun sähkön kustannukset voivat olla alhaisemmat kuin ympäristöveron piiriin kuuluvista fossiilisista polttoainesta tuotetun sähkön kustannukset? Onko komissio jo joskus aiemmin ryhtynyt toimiin sen estämiseksi, että kuluttajille tarjotaan tällaista sähköä samaan tai alhaisempaan hintaan? 4. Onko komissio samaa mieltä siitä, että ei ole oikein, että vain ympäristötietoiset, hyvin toimeentulevat ihmiset voivat vapaasti valita puhtaiden energianlähteiden käytön, kun taas kuluttajien enemmistölle vihreä sähkö on niin kallis vaihtoehto, että heidän on tyydyttävä aiemmin käyttämäänsä sähköön? 5. Onko komissio valmis edistämään vihreän sähkön kuluttajien määrän kasvamista poistamalla mahdollisimman tehokkaasti tarpeettomat esteet, kuten suhteellisen korkean hinnan? Loyola de Palacion komission puolesta antama vastaus (1. maaliskuuta 2001) 1. Komissio ei voi vahvistaa, että uusiutuvista energialähteistä tuotetun sähkön kuluttajahintaa olisi nostettava sen määräyksestä. Sen sijaan komissio on antanut toukokuussa 2000 ehdotuksen Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla(1). Direktiiviehdotuksen perustavoitteena on luoda puitteet, jotka helpottavat uusiutuvista energialähteistä tuotetun sähkön käytön huomattavaa lisäämistä yhteisössä keskipitkällä aikavälillä. Komission ehdotuksen johdanto-osan 18 kappaleessa myönnetäänkin, että uusiutuvista energialähteistä tuotetun sähkön käytön lisäämistä koskevan yhteisön tavoitteen saavuttamiseksi tällaista sähköä varten on tarpeen myöntää julkista tukea erityisesti niin kauan kuin sähkön hinnat sisämarkkinoilla eivät täysin vastaa käytettyjen energialähteiden yhteiskunnallisia ja ympäristöön liittyviä kustannuksia ja hyötyjä. 2. Uusiutuvista energialähteistä tuotettu sähkö on vapautettu Alankomaissa energiaverosta. Komissio on hyväksynyt tämän toimenpiteen 1. tammikuuta 2003 saakka(2). Alankomaat korotti yleisiä energiaverokantoja 1. tammikuuta 2000. Korotuksen vuoksi komission on arvioitava kyseinen toimenpide uudelleen valtiontukisääntöjen mukaisesti. Toimenpiteen arviointi on parhaillaan käynnissä, joten asiasta ei ole vielä tehty päätöstä. 3. Tuulivoiman omakustannushintaan vaikuttavat monet tekijät, kuten tarjonta ja kysyntä sähkömarkkinoilla, käytetyn tuulivoimatekniikan tehokkuus sekä tuulivoimaa suosivien tukijärjestelmien käyttö. Perustamissopimuksen valtiontukisäännöissä ei periaatteessa kielletä käyttämästä verotuksellisia välineitä uusiutuvista energialähteistä tuotetun sähkön tukemiseen. Lisäksi mainittakoon, että komissio julkaisi 29. marraskuuta 2000 vihreän kirjan(3), jossa hahmotellaan pitkän aikavälin energiahuoltostrategiaa Euroopalle. Vihreässä kirjassa todetaan, että yhteisön on tasapainotettava energiahuoltopolitiikkaansa selvillä kysynnänohjauspolitiikkaa suosivilla toimilla. Kysynnän osalta vihreässä kirjassa edellytetään tosiasiallisia muutoksia kulutustottumuksiin. Niinpä siinä tähdennetään verotoimenpiteiden arvoa keinoina, joilla kysyntää voidaan ohjata entistä paremmin hallitun ja ympäristömyötäisemmän kulutuksen suuntaan. 4. ja 5. Kuten edellä mainittiin, komissio noudattaa politiikkaa, jolla pyritään kasvattamaan uusiutuvista energialähteistä tuotetun sähkön markkinaosuutta. Komissio uskoo, että tällaisen politiikan ansioista tämäntyyppisen sähkön hinnat alenevat, jolloin entistä laajemmilla kuluttajapiireillä on siihen varaa. Tässä yhteydessä komissio antoi 21. joulukuuta 2000 yhteisön suuntaviivat valtiontuesta ympäristönsuojelulle(4). Suuntaviivojen mukaan jäsenvaltiot voivat myöntää uusiutuvia energialähteitä varten investointi- ja toimintatukea hyvin joustavin ehdoin. (1) EYVL C 311 E, 31.10.2000. (2) EYVL C 244, 4.8.1998. (3) KOM(2000) 769 lopullinen. (4) EYVL C 37, 3.2.2001.